Београд,

 17. елул 5778.

 28. август 2018.

Драги Авраме,

Хвала на обавештењима са вашег састанка. Што се тиче твог питања око мог учешћа у овогодишњим празницима и недеље 9. септембра, одговор је следећи.

Све службе према распореду ћемо водити Стефан, Марко и ја. Традиција је да прве вечери у Храму говори израелски амбасадор и ЊЕ Алона Фишер-Кам ми је потврдила да ће и ове године одржати говор у недељу 9. септембра.

У уторак 21. августа ми је од info@jobeograd.org стигао мејл у којем пише: „**JOB će organizovati Roš Hašana, blogovremeno ćemo obavestiti o svemu“**. Будући да сам од 1995. године редовно одржавао Седер вечеру за Рош ашана (раније то није била традиција у општини) овај мејл сам схватио тако да ја више нисам укључен у организацију ове вечере. Све ове године сам био у име заједнице „домаћин“ и службе и вечере. У твом допису стоји: „**ЈОБ која је и оргаизатор-домачин вечере**“. Благовремено обавештење је стигло свим члановима заједнице у виду мејла (среда 22. август) у којем стоји: „**Седер Рош Ашана ће се, уколико то временски услови дозволе, одржати на отвореном у дворишту синагоге. Број места је ограничен (око 180) итд.“** Нико ме није ништа питао шта мислим о новом концепту обележавања празника те сам закључио да више не спадам у домаћине него у госте. Накнадно да дајем примедбе у вези с овим новим „концептом“ након што је већ одлучено, нема смисла. Сада, кад је информација већ отишла чланству је касно да причамо о концептуалним разлозима за и против. Стога сам одлучио да не присуствујем вечери.

Поздрављам предлог да се нашим гостима вероучитељима понуди освежење након обиласка синагоге у четвртак. Током свих ових година увек смо били добри домаћини и ту ћемо традицију наставити сада и убудуће.

Користим прилику да теби, твојој породици, и члановима Управе синагоге као и њиховим породицама пожелим Шана това. Нека бисмо сви били уписани у Књигу живота.

С поштовањем,

Исак